અમેરિકાના ટેક્સાસ રાજ્યનો એક વીડિયો બહાર આવ્યો છે, જેમાં નજરે પડતા એક કરોળિયાનું કદ જોઈને સૌ કોઈ દંગ રહી ગયા છે. ટેક્સાસ રાજ્યમાં આવા રાક્ષસી કરોળિયા ખરેખર અસ્તિત્વ ધરાવતા હશે કે કેમ? તેને લઈને ચર્ચાઓ શરૃ થઈ ગઈ છે. આ વીડિયોમાં રાક્ષસી કરોળિયો ટ્રાફિક પોલીસના ઓફિસર પર હુમલો કરવા સજ્જ થઈ રહ્યો હોય તેવું સ્પષ્ટ રીતે દેખાઈ રહ્યું છે. અમેરિકામાં પોલીસ વાહનોના ડેશબોર્ડ પર કેમેરા રાખવામાં આવતા હોય છે. જેના કારણે દરેક બનાવનું વીડિયો રેકોર્ડિંગ થતું રહેતું હોય છે. સંદિગ્ધ ઘટનાઓમાં પોલીસ પાસે પુરાવા રહે તે માટે આવા કેમેરા રખાતા હોય છે, પરંતુ ઘણીવાર આવા કેમેરાઓમાં થતાં રેકોર્ડિંગને અલગ જ પ્રકારે રજૂ કરવામાં આવે છે. ટેક્સાસના ફ્લશરમાં એક ટ્રાફિકના પોલીસ ઓફિસર તાજેતરમાં રસ્તા પર વાહન ચેકિંગમાં હતા. તેમની પાછળ અન્ય એક પોલીસ વાહન પણ હતું. આ સમયે એક રાક્ષસી કદનો કરોળિયો તે ઓફિસર પર હુમલો કરવા ટાંપીને બેઠો હતો. આ આખી ઘટના પાછળ રહેલા અન્ય પોલીસ વાહનના કેમેરામાં કેદ થઈ ગઈ હતી. આ ઘટનાનો વીડિયો વાઇરલ થઈ ગયો હતો. ફ્લશર પોલીસ વિભાગે જ્યારે આની તપાસ કરાવી ત્યારે ખોદ્યો ડુંગર, નીકળ્યો ઉંદર જેવી સ્થિતિ સર્જાઈ હતી. હકીકતમાં તે કરોળિયો રાક્ષસી કદનો નહોતો અને સામાન્ય જ હતો, પરંતુ તે કરોળિયો પોલીસ વાહનના કાચ પરથી પસાર થતો હતો ત્યારે કેમેરામાં કેદ થઈ ગયો હતો. વીડિયોમાં જોતાં તે કરોળિયો રાક્ષસી કદનો દેખાતો હતો. આમ આ ઘટના હાસ્યાસ્પદ પુરવાર થઈ હતી.